
AL

CAMEREI DEPUTAŢILOR

  

Vă înaintăm, alăturat, RAPORTUL COMUN asupra propunerii legislative pentru completarea Legii nr. 188/1999 privind statutul funcționarilor publici, trimisă Comisiei juridice, de disciplină şi imunităţi și Comisiei pentru administraţie publică și amenajarea teritoriului, cu adresa nr. Pl x 520 din 2 decembrie 2014 şi înregistrată cu nr. 4c-11/1161 din 3 decembrie 2014, respectiv cu nr. 4c-6/369 din 3 decembrie 2014.
     În raport cu obiectul şi conţinutul său, propunerea legislativă face parte din categoria legilor organice.
     VICEPREŞEDINTE,                                                     VICEPREŞEDINTE,                                           
    Ciprian Nicolae NICA                                                      Laurențiu NISTOR

Pl x 520/2014                                                                                                                                                                                                                                                                                                                       
       RAPORT  COMUN
       asupra 
propunerii legislative pentru completarea Legii nr. 188/1999 privind statutul funcționarilor publici


  În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi și Comisia pentru administraţie publică şi amenajarea teritoriului au fost sesizate spre dezbatere, în fond, cu propunerea legislativă pentru completarea Legii nr. 188/1999 privind statutul funcționarilor publici,  trimisă cu adresa nr. Pl x nr. 520 din 2 decembrie 2014 şi înregistrată cu nr.  4c-11/1161/2014 şi cu  nr. 4c-6/369/2014.
 Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă la data de 25 noiembrie 2014.

Consiliul Legislativ, prin avizul nr. 335 din 31 martie 2014, a avizat favorabil, cu observaţii şi propuneri, iniţiativa legislativă.
Guvernul României a transmis un punct de vedere prin care nu susţine adoptarea iniţiativei legislative, cu nr. 1096  din 5 iunie 2014.

Comisia pentru buget, finanțe și bănci  a transmis un  aviz negativ,   cu nr. 4c-2/605 din 3 decembrie 2014.

Comisia pentru muncă și protecție socială a avizat negativ inițiativa legislativă cu avizul nr. 4c-7/526 din15 decembrie 2014.

Propunerea legislativă are ca obiect de reglementare completarea  Anexei „Lista cuprinzând funcțiile publice” din Legea nr. 188/1999 privind Statutul funcționarilor publici, republicată, cu modificările și completările ulterioare, fiind vorba de introducerea a trei noi funcții publice de execuție, respectiv, referent de stare civilă, inspector de stare civilă și consilier de stare civilă, în cadrul pct. II „Funcții publice specifice”, la lit. B.  „Funcții publice de execuție”.


 Membrii Comisiei juridice, de disciplină şi imunităţi şi membrii Comisiei pentru administraţie publică şi amenajarea teritoriului  au examinat propunerea legislativă în şedinţe separate. 


Membrii Comisiei pentru administraţie publică şi amenajarea teritoriului au dezbătut iniţiativa legislativă în şedinţa din 21 aprilie 2014. Din numărul total de 22 membri ai Comisiei pentru administraţie publică şi amenajarea teritoriului au participat la dezbateri 22 deputaţi. 


Membrii Comisiei juridice, de disciplină şi imunităţi au dezbătut propunerea legislativă în şedinţa din 26 mai 2015. 

 La dezbateri au fost prezenţi 22 deputaţi, din totalul de 26 de membri ai Comisiei juridice, de disciplină şi imunităţi.

Cu ocazia dezbaterilor s-a constatat că funcțiile care fac obiectul propunerii legislative, prin natura lor, nu pot fi calificate ca fiind funcții de conducere. În acest sens, la art. 13 alin. (1) din Statutul funcționarilor publici sunt enumerate în mod expres și limitativ funcțiile generale și specifice care alcătuiesc categoria funcțiilor publice de conducere. În prezent, activitățile de stare civilă sunt atribuite prin acte normative în vigoare în sarcina unor categorii profesionale distincte: aleși locali, funcționari publici cu statut special, funcționari publici, angajați ai unităților administrativ teritoriale care nu au calitatea de funcționari publici, iar adoptarea propunerii legislative ar fi lipsită de aplicabilitate.
Totodată, crearea unor funcții publice specifice cărora să le fie atribuite toate atribuțiile specifice activității de stare civilă, presupune o modificare din temelii a tuturor  actelor normative care reglementează acest domeniu și, implicit, o modificare a structurii compartimentelor care desfășoară în prezent astfel de activități la nivelul unităților administrativ teritoriale.

În urma dezbaterilor, membrii celor două Comisii au hotărât, cu majoritate de voturi ( o abținere), să propună plenului Camerei Deputaţilor respingerea propunerii legislative pentru completarea Legii nr. 188/1999 privind statutul funcționarilor publici.

În raport cu obiectul şi conţinutul reglementării, propunerea legislativă face parte din categoria legilor organice.
             VICEPREŞEDINTE,                                  VICEPREŞEDINTE, 
            Ciprian Nicolae NICA                                  Laurențiu NISTOR

          SECRETAR,                                                   SECRETAR, 
          Sorin Constantin STRAGEA                                  Radu BABUȘ                        

Șef serviciu, Ciprian Bucur                                                                          Șef serviciu, Sofia Chelaru

Consilier parlamentar, Paul Șerban                                                            Consilier parlamentar, Nicoleta Toma

